b'\n_START_ARTICLE_\nRupia \xc3\xadndia\n_START_SECTION_\nHist\xc3\xb2ria\n_START_PARAGRAPH_\nLa primera rupia d\'argent es creu que fou introdu\xc3\xafda durant el regnat de Sher Shah Suri (1486-1545), a ra\xc3\xb3 de 40 peces de coure (paise) per rupia. Els primers bitllets de rupies es van emetre al final del segle XVIII, a c\xc3\xa0rrec del Banc de l\'Hindustan, el Banc General de Bengala i Bihar i el Banc de Bengala, entre d\'altres._NEWLINE_Durant el per\xc3\xadode de dominaci\xc3\xb3 brit\xc3\xa0nica i la primera d\xc3\xa8cada de la independ\xc3\xa8ncia, la rupia es dividia en 16 annas. Cada anna se subdividia en 4 paise o 12 pies. Fins al 1815, la Presid\xc3\xa8ncia de Madr\xc3\xa0s tamb\xc3\xa9 va emetre una moneda basada en el fanam, en qu\xc3\xa8 12 fanams equivalien a una rupia._NEWLINE_Arran de la independ\xc3\xa8ncia el 1947, la rupia \xc3\xadndia va substituir totes les monedes dels antics estats aut\xc3\xb2noms, alguns dels quals havien em\xc3\xa8s rupies equivalents a les brit\xc3\xa0niques, com la de Travancore. D\'altres monedes que foren substitu\xc3\xafdes foren, per exemple, la rupia de Hyderabad i el kori de Kutch._NEWLINE_El 1957 es va dur a terme la decimalitzaci\xc3\xb3 i la rupia es va dividir en 100 naye paise (o noves paises, en hindi). Al cap d\'uns anys, es va retirar el terme inicial "naye". De tota manera, encara hi ha molta gent que es refereix a les 25, 50 i 75 paises com a 4, 8 i 12 annes respectivament._NEWLINE_La rupia \xc3\xadndia va substituir la rupia de l\'\xc3\x8dndia Danesa el 1845, la rupia de l\'\xc3\x8dndia Francesa el 1954 i l\'escut de l\'\xc3\x8dndia Portuguesa el 1961. De fet, totes les monedes actuals anomenades rupia prenen el nom de la moneda \xc3\xadndia.\n_START_SECTION_\nMonedes i bitllets\n_START_PARAGRAPH_\nEmesa pel Banc de Reserva de l\'\xc3\x8dndia (\xe0\xa4\xad\xe0\xa4\xbe\xe0\xa4\xb0\xe0\xa4\xa4\xe0\xa5\x80\xe0\xa4\xaf \xe0\xa4\xb0\xe0\xa4\xbf\xe0\xa4\x9c\xe0\xa4\xbc\xe0\xa4\xb0\xe0\xa5\x8d\xe0\xa4\xb5 \xe0\xa4\xac\xe0\xa5\x88\xe0\xa4\x82\xe0\xa4\x95 Bh\xc4\x81rat\xc4\xabya Rizarva Bainka / Reserve Bank of India), en circulen monedes de 5, 10, 20, 25 i 50 paise i d\'1, 2, 5 i 10 rupies, i bitllets de 5, 10, 20, 50, 100,  rupies. Les monedes de valor m\xc3\xa9s baix (5, 10 i 20 paise), tot i continuar tenint valor legal, circulen molt rarament i el banc central ja no n\'encunya._NEWLINE_Cada bitllet, il\xc2\xb7lustrat amb l\'ef\xc3\xadgie del Mahatma Gandhi, t\xc3\xa9 el seu valor escrit en 17 lleng\xc3\xbces diferents (en angl\xc3\xa8s i hindi al davant i en 15 m\xc3\xa9s al darrere), que il\xc2\xb7lustren la diversitat del subcontinent indi.\n_START_SECTION_\nNou s\xc3\xadmbol de la rupia\n_START_PARAGRAPH_\nEl s\xc3\xadmbol de la rupia \xc3\xadndia \'\xe2\x82\xb9\' (adoptat oficialment l\'any 2010) deriva de la consonant de l\'alfabet devanagari "\xe0\xa4\xb0" (ra) i de la lletra "R" de l\'alfabet llat\xc3\xad. La primera s\xc3\xa8rie de monedes amb el nou s\xc3\xadmbol de la rupia es va emetre el 8 de juliol del 2011.'